Document ID: 31989R3373

*****
ΚΑΝΟΝΙΣΜΟΣ (ΕΟΚ) αριθ. 3373/89 ΤΗΣ ΕΠΙΤΡΟΠΗΣ
της 9ης Νοεμβρίου 1989
για την τροποποίηση του κανονισμού (ΕΟΚ) αριθ. 2396/84 σχετικά με τις λεπτομέρειες κατάρτισης του ισοζυγίου προβλέψεων στον αμπελοοινικό τομέα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987, περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1236/89 (2), και ιδίως το άρθρο 31 παράγραφος 4,
Εκτιμώντας:
ότι ο κανονισμός (ΕΟΚ) αριθ. 2396/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3643/87 (4), καθόρισε τα στοιχεία που πρέπει να διαβιβάζουν τα κράτη μέλη στην Επιτροπή, ανά κατηγορία προϊόντων, προκειμένου αυτή να είναι σε θέση να καταρτίσει το ισοζύγιο προβλέψεων στον αμπελοοινικό τομέα για μια δεδομένη περίοδο·
ότι για την κατάρτιση του ισοζυγίου προβλέψεων και για την ορθή διαχείριση της αγοράς είναι πολύ σημαντική η εκτίμηση ορισμένων θέσεων· ότι τώρα είναι απαραίτητη η γνώση του ισοζυγίου προβλέψεων της προηγούμενης περιόδου·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 2 του κανονισμού (ΕΟΚ) αριθ. 2396/84 συμπληρώνεται με το εξής κείμενο:
«Τα κράτη μέλη διαβιβάζουν στη στατιστική υπηρεσία των Ευρωπαϊκών Κοινοτήτων για την προηγούμενη περίοδο και σύμφωνα με το σχήμα που αναφέρεται στο παράτρημα IV:
- το ισοζύγιο προβλέψεων το αργότερο στις 30 Νοεμβρίου,
- το οριστικό ισοζύγιο το αργότερο στις 15 Μαρτίου.».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Νοεμβρίου 1989.

Labels: 12
17
19